KIRJALLINEN KYSYMYS E-2167/02

esittäjä(t): Daniel Varela Suanzes-Carpegna (PPE-DE) komissiolle

(18. heinäkuuta 2002)

Aihe: Tapaturmat yhteisön kalastusaluksilla

Tapaturmien määrä yhteisön kalastusaluksilla on edelleenkin erittäin korkea. Eikö komissio pidä tarpeellisena vahvistaa toimiaan, jotka on suunnattu saattamaan ajan tasalle ja parantamaan mekanismeja turvallisuuden edistämiseksi ja työtapaturmien estämiseksi yhteisön kalastusaluksilla?

Mihin toimiin komissio on ryhtynyt ja aikoo ryhtyä vähentääkseen onnettomuuksia yhteisön kalastusaluksilla?

Anna Diamantopouloun komission puolesta antama vastaus

(3. syyskuuta 2002)

Komissio jakaa arvoisan parlamentin jäsenen huolen tilanteesta kalastuksessa, joka on katsottava suuren riskin sisältäväksi toiminnaksi.

Komissio korostaa tässä yhteydessä, että vuodesta 1989 lähtien EU on omaksunut komission aloitteesta tärkeän lainsäädännöllisen kehyksen pyrkien edistämään työntekijöiden työterveyden ja työturvallisuuden parantamista työssä erityisesti kalastusaluksilla työskentelevien turvallisuuden osalta.

Tässä yhteydessä on tarkoituksenmukaista viitata toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annettuun neuvoston puitedirektiiviin 89/391/ETY(1), turvallisuutta ja terveyttä koskevista vähimmäisvaatimuksista kalastusaluksilla tehtävässä työssä 23. marraskuuta 1993 annettuun neuvoston erityisdirektiivin 93/103/EY(2), terveyttä ja turvallisuutta varten asetettavista vähimmäisvaatimuksista sellaisessa käsin tapahtuvassa taakkojen käsittelyssä, johon liittyy erityisesti työntekijän selän vahingoittumisen vaara 29. toukokuuta 1990 annettuun neuvoston direktiiviin 90/269/ETY(3), työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista 30. marraskuuta 1989 annettuun neuvoston direktiiviin 89/655/ETY(4), sellaisena kuin se on muutettuna 5. joulukuuta 1995 annetulla neuvoston direktiivillä 95/63/EY, työntekijöiden työpaikalla käyttämille henkilönsuojaimille turvallisuutta ja terveyttä varten asetettavista vähimmäisvaatimuksista 30. marraskuuta 1989 annettuun neuvoston direktiiviin 89/656/ETY(5) sekä terveydelle ja turvallisuudelle asetettavista vähimmäisvaatimuksista(10) aluksilla tapahtuvan sairaanhoidon parantamiseksi 31. maaliskuuta 1992 annettuun neuvoston direktiiviin 92/29/ETY(6).

Jäsenvaltioiden on kuitenkin varmistettava niiden kansallisten säännösten asianmukainen tarkastus ja valvonta, joilla nämä direktiivit on siirretty kansalliseen lainsäädäntöön, jotta niiden sisältämä ennaltaehkäisevä politiikka toimii tehokkaasti onnettomuuksien ja ammattitautien vähentämiseksi merellä.

Työtapaturmien ehkäisemisen tehostamisen ja tämän politiikan vahvistamisen osalta komissio kiinnittää arvoisan parlamentin jäsenen huomion yhteisön uuteen työterveys- ja työturvallisuusstrategiaan vuosiksi 20022006, jonka komissio on esittänyt 11. maaliskuuta 2002 annetussa tiedonannossaan(7). Tämä uusi strategia, jossa on omaksuttu kokonaisvaltainen lähestymistapa työviihtyvyyteen, perustuu riskien ehkäisemiseen tähtäävän ajattelutavan vahvistamiseen, eri poliittisten välineiden lainsäädännön, sosiaalisen vuoropuhelun, edistämistoimien, hyvien toimintatapojen etsimisen, yritysten sosiaalisen vastuun ja taloudellisten kannustimien yhdistämiseen sekä yhteistyökumppanuuksien luomiseen kaikkien työterveyden ja työturvallisuuden sidosryhmien kesken.

Erityisesti kalastusalan osalta komissio aikoo uuden strategian mukaisesti kehottaa työmarkkinaosapuolia kartoittamaan tarvittavat toimenpiteet elin-, työskentely- ja turvallisuusolosuhteiden parantamiseksi, vahvistamaan naisten asemaa ja edistämään etenkin nuorten työllisyyttä kalastusalasta riippuvaisilla alueilla.

Tiedonannossa kuvatut toimet tähtäävät komission politiikan vahvistamiseen erityisesti yhteisön kalastusaluksilla työskentelevien työterveyden ja työturvallisuuden edistämisen ajantasaistamiseksi ja tehostamiseksi. Kaiken tämän tulisi edistää merkittävällä tavalla työtapaturmien vähentymistä kyseisellä alalla.

Kalastus on vuodelta 1999 olevan työntekijöiden terveyttä ja turvallisuutta koskevan otantatutkimuksen (EFT)(8) mukaan taloudellisen toiminnan muodoista vaarallisimpia tapaturmien suhteellisen esiintyvyyden ollessa 243 % verrattuna työntekoon Euroopassa keskimäärin(9). Euroopan työturvallisuus- ja työterveysvirasto kehittääkin parhaillaan tietojärjestelmää turvallisuuden ja terveyden parantamiseksi tällä alalla sekä tiedon tuottamiseksi hyvistä menettelytavoista.

(1) EYVL L 183, 29.6.1989.

(2) EYVL L 307, 13.12.1993.

(3) EYVL L 156, 21.6.1990.

(4) EYVL L 393, 30.12.1989.

(5) EYVL L 335, 30.12.1995.

(6) EYVL L 113, 30.4.1992.

(7) KOM(2002) 118 lopullinen.

(8) Eurostatin laatima yhteisön työvoimatutkimus (Enquête Communautaire sur les forces de travail) jatkona komission asetukselle (EY) N:o 1571/98, 20. heinäkuuta 1998, EYVL C 205, 22.7.1998.

(9) Ks. Eurostat, Statistics in focus Theme 3: Population and social conditions, 2002/16, s. 6.

(10) EYVL L 393, 30.12.1989.